### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivering

For Det Konservative Folkeparti er det vigtigt at understøtte de folkeoplysende foreninger i deres mulighed for fysisk at aktivere aarhusianerne. En af måderne at gøre dette på er ved at reducere den økonomiske byrde det kan være at drive idrætsforening i [adresse]. I henhold til folkeoplysningsloven stilles kommunale faciliteter vederlagsfrit til rådighed for folkeoplysende foreninger, såsom idrætsforeninger. Byrådet har dog tidligere besluttet, at der skal opkræves gebyr for brug af idrætsfaciliteter.

I dag ligger prisen på ca. 70 kr./time for idrætshaller og ca. 40 kr. for gymnastiksale. Det Konservative Folkeparti foreslår, at gebyret på lån af kommunale haller og gymnastiksale fjernes, så flere foreninger vil være i stand til at bruge de mange eksisterende og kommende faciliteter i kommunen.

Forslag

Det foreslås at:

1) Gebyret for leje af kommunale idrætshaller og gymnastiksale afskaffes

Finansiering

I dag er det samlede gebyrniveau 9 mio kr årligt, for leje af kommunale faciliteter. I henhold til folkeoplysningsloven bruges den samlede gebyrindtægt som et ekstra lokaletilskud til selvejende eller foreningsejede idrætsfaciliteter. Dette tilskud ønskes ikke reduceret som følge af den gebyrfri leje af de kommunale faciliteter. Tilskuddet foreslås fremadrettet finansieret ved at hæve gebyret de professionelle idrætsforeninger betaler for leje af lokaler med 10 %. Eventuel rest dækkes fra eventuelt økonomisk råderum i budgettet.

På vegne af byrådsgruppen for Det Konservative Folkeparti.

Werner Bruun